Men Nancy Youssef-Ringle har sjekket litt rundt, og spurte til og med en venn av familien, som selv er anestesilege, hva han synes om apparatet. Han svarte direkte: – Det kommer til å erstatte meg.
En dag, kanskje. Men inntil videre er anestesimaskinen Sedasys bare i startgropen, et varsel om en automatiseringsbølge som kan komme til å endre sykehusene like mye som teknologien har forandret bilfabrikkene de siste tiårene.
Men denne maskinen er i stand til å erstatte ikke bare skiftarbeidere på sykehusene. Den retter seg inn mot en av de best betalte medisinske spesialistjobbene, noe som gjør alt sammen mer spennende – eller skremmende, avhengig av ditt ståsted.
Produsenten trår varsomtI dag er det fire sykehus i USA som bruker maskinene. Ett av dem er ProMedica Toledo Hospital i Ohio.
Produsenten Johnson & Johnson har først nylig lansert den første maskinen i sitt slag, til tross for at firmaet fikk godkjennelsen fra myndighetene allerede i 2013. De har bevisst vært forsiktige med utplasseringen av en innretning som peker mot en fremtid i helsevesenet der maskiner overtar oppgaver man en gang mente lå utenfor deres rekkevidde.
Nå følger alle med for å se hvordan det går.
– Mange anestesileger har stukket innom for å ta en kikk, sier Michael Basista, gastroenterologen som er i ferd med å behandle Youssef-Ringle. Sedasys gjør jobben, og pasienten kommer helskinnet ut.